鈞天
作者：毛吾竹
朝代：宋

paragraphs: 鳶飛魚躍，鳬短鶴長。
各適其適，孰尤彼蒼。
奈何人異於萬物，身備乎五常。
學關乎經濟，志效乎忠良。
乃使蝸蚓同槁乎土壤，鴻雁俱逐乎稻粱。
精神所著，夢遊八荒。
浴銀河翻月之浪，熏旃檀带露之香。
戴芙蓉九華之冠，披雲錦五色之裳。
騎祥麟兮翳綵鳳，攀若木兮拂扶桑，直造乎玉皇香案之傍。
白虎守關御劍芒，熒惑執法齒髮張。
臯夔丘旦列雁行，肅然鳴佩諧宮商。
關張衛霍立兩廂，相向盾甲明如霜。
千官拜起低復昂，星輝霞彩難爲祥。
一人殿中立宣揚，令臣奏事無恐惶。
臣愚幸覩天日光，願拜短疏裨毫芒。
讀罷帝親把袖藏，曰汝所奏見未嘗。
政如藥性和溫良，一一可以瘳民瘡。
又如百煉昆吾鋼，用之國可無妖祥。
惜哉無遇徒心傷，亟宜歸世朝君王。
君王神聖今禹湯，勤求賢雋食不遑。
扶天大象親提綱，充庭至寶皆琳琅。
尚憐空谷遺幽芳，蒲輪鶴詔紛相望。
賜汝紫綬黄金章，衮衣赤舄坐廟堂。
燮調萬化躋時康，凌轢周漢超虞唐。
賜汝斧鉞羽林鎗，專征不義誅暴强。
火鈴霹靂杵金剛，攝伏百怪回瀾狂。
載命玉女斟霞觴，賜汝天醖九霞漿，一飲盡蛻藜藿腸。
令汝身貴家亦昌，不論中國蠻與羌，蟲魚草木皆春陽。
天子萬壽永無疆，汝乘白雲來帝鄉，二十八宿參翱翔。
臣辭草茅不敢當，遜于稷契暨殳斨。